पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। जिला जेल के एक कैदी को अदालत में ऐसे मामले में पेश किया गया, जिससे उसका वास्ता नहीं है। वकील ने यह चूक उजागर की तो कोर्ट ने दूसरे दिन सुनवाई रखी। हैरानी यह है कि तब भी यही लापरवाही हुई। इस पर कोर्ट ने जेल से कैदियों को लाने वाले प्रभारी को लताड़ा।
मामला न्यायिक दंडाधिकारी विनोदकुमार पाटीदार की कोर्ट नंबर 38 का है। यहां पंढरीनाथ थाने के मुलजिम शाहरुख पिता इकबाल के दो मुकदमे विचाराधीन हंै।
एक की सुनवाई 6 जून व दूसरे की 7 को थी। 6 जून की सुनवाई में उसके वकील विट्ठल ठाड़ा ने फरियादी-आरोपी के बीच सहमति होने पर राजीनामा पेश किया। तब शाहरुख को कोर्ट में पेश किया गया। ठाड़ा ने अदालत से कहा यह इस प्रकरण का आरोपी नहीं है। ठाड़ा के पूछने पर कैदी ने अपना नाम शाहरुख पिता इकबाल बताया। उसने कहा कि वह चंदननगर थाने का मुलजिम है और उसका केस कोर्ट नं. आठ में चल रहा है। आज उस केस की सुनवाई नहीं है।
दोषी पर कार्रवाई का आग्रह-ठाड़ा ने अदालत से कहा कि असली मुल्जिम को बुलाया जाए। यह गंभीर चूक है। जेल प्रशासन को पत्र लिखकर पूछा जाए कि ऐसी गलती क्यों हुई और लापरवाह कर्मचारी पर कार्रवाई की जाए। अन्यथा किसी प्रकरण में कोई दूसरा कैदी रिहा हो सकता है।
इस पर जज ने कहा यह मामला कल (7 जून को) पर रखते हैं। 7 जून को उसी प्रकरण की सुनवाई हुई तो चंदननगर थाने के केस से संबंधित शाहरुख को फिर पेश किया। वकील की आपत्ति पर अदालत ने कैदियों को लाने वाले प्रभारी एएसआई को तलब कर नाराजगी जताई और पंढरीनाथ थाने के आरोपी शाहरुख को पेश करने के आदेश दिए। जेल प्रभारी तत्काल जेल गए और उसे लेकर आए, तब जाकर सुनवाई हुई। वकील का कहना है कि उन्होंने अदालत से दोषी पर कार्रवाई का आग्रह किया है। हालांकि कोर्ट ने जेल प्रशासन को पत्र नहीं लिखा है।
रिहाई के वक्त फोटो लगाना शुरू किया
जेल अधिकारी आर.एस. भाटी का कहना है कि एक ही नाम के दो कैदियों के कारण प्राय: ऐसा हो जाता है। इसलिए सजा पूरी होने के बाद रिहाई या जमानत के समय कैदियों के फोटो लगाना शुरू कर दिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn